**Ανακοίνωση σχετικά με δημοσíευμα που αφορά το φωσφογύψο στο χώρο των Χημικών Βιομηχανιών στο Βασιλικό**

Αναφορικά με δημοσίευμα εφημερίδας σχετικά με το φωσφογύψο στο χώρο των Χημικών Βιομηχανιών στο Βασιλικό, ανακοινώνονται τα ακόλουθα:

Το Τμήμα Επιθεώρησης Εργασίας διαβεβαιώνει το κοινό ότι έρευνες και μετρήσεις που έχουν γίνει στον χώρο των Χημικών Βιομηχανιών στο Βασιλικό, καθώς και στο παρακείμενο θαλάσσιο περιβάλλον, δείχνουν ότι δεν υπάρχει οποιοσδήποτε κίνδυνος για την υγεία και την ασφάλεια του κοινού και των εργαζομένων από την ύπαρξη του φωσφογύψου ή άλλων υλικών στο χώρο αυτό.

Το Τμήμα Επιθεώρησης Εργασίας, μέσα στo πλαίσιο των αρμοδιοτήτων του, παρακολουθεί τις εργασίες που γίνονται στον χώρο των Χημικών Βιομηχανιών και ελέγχει την εφαρμογή των προνοιών της ισχύουσας νομοθεσίας για προστασία των εργαζομένων, του κοινού και του περιβάλλοντος και δεν υπάρχει κανένα θέμα απόκρυψης ή διάψευσης για οτιδήποτε.

Ειδικότερα, όσον αφορά τα επίπεδα ραδιενέργειας στο φωσφογύψο σημειώνεται ότι, όπως αναμένεται, αυτά είναι ελαφρά ψηλότερα από τα φυσιολογικά και προσεγγίζουν τα επίπεδα εξαίρεσης ή αποδέσμευσης από τις πρόνοιες της νομοθεσίας ή για τα οποία απαιτούνται ορισμένες προφυλάξεις στην χρήση ή την απόρριψη του φωσφογύψου, όμως σε καμιά περίπτωση δεν υπάρχει έκθεση των εργαζομένων ή του κοινού σε ακτινοβολία η οποία να υπερβαίνει τα αποδεκτά όρια έκθεσης που καθορίζονται στη νομοθεσία. Ως εκ τούτου δεν υπάρχει οποιοσδήποτε κίνδυνος για την υγεία των εργαζομένων, του κοινού ή του περιβάλλοντος όπως αφήνεται να διαφανεί στο δημοσίευμα της εφημερίδας.

Τέλος, σχετικά με την τοποθέτηση προειδοποιητικών πινακίδων σημειώνεται ότι αυτή έγινε μέσα στο πλαίσιο εφαρμογής μεθόδων καλής βιομηχανικής πρακτικής και των προνοιών της ισχύουσας νομοθεσίας για σήμανση στους χώρους εργασίας και επιβεβαιώνει τη λήψη μέτρων για την ασφαλή διεξαγωγή των εργασιών στο χώρο αυτό.

24 Ιανουαρίου 2006 ΤΜΗΜΑ ΕΠΙΘΕΩΡΗΣΗΣ ΕΡΓΑΣΙΑΣ